Holmevej vest for Aars har onsdag været spærret for trafik i begge retninger, efter der er sket en færdselsulykke.

To biler har onsdag været involveret i en færdselsulykke vest for Aars på Holmevej, hvor bilerne er kollideret. Nordjyllands Politi oplyser, at den seneste melding fra sygehuset er, at en 20-årig kvindelig fører er i livsfare. Klokken 12.52 fik politiet en anmeldelse om, at der var sket en ulykke, og i flere timer var vejen onsdag dag været spærret for trafik i begge retninger. - Det drejer sig om to biler, der er involveret, og vejen er spærret i begge retninger, siger Jesper Sørensen, vagtchef hos Nordjyllands Politi. Klokken 15.40 oplyste Nordjyllands Beredskab, at vejen var ryddet, og trafikken igen kunne glide i begge retninger. Uvist tilstand på fastklemte Nordjyllands Beredskab har assisteret på ulykkesstedet med mandskab fra to stationer. Det er St. Farsø og St. Aars, der har været til stede og hjulpet med at frigøre fastklemte personer. Herudover har en bilinspektør, en helikopter og Nordjyllands Politi været til stede, og indsatsleder Clavs Bojsen ved Nordjyllands Beredskab oplyser, at to personer i den ene bil er kvæstede, mens en tredje person er tilskadekommen. Der er tale om en 20-årig kvindelig fører, der er blevet fløjet med helikopter til et hospital, mens en 18-årig passager er blevet kørt med ambulance og politieskorte til sygehuset i Aalborg. Den 20-årige kvinde er i livsfare, mens den 18-årige kvinde er udenfor livsfare. Det samme er en 43-årig kvinde, der sad i den anden bil. De pårørende er underrettet.